Sv. Leopolda Mandića 55 Prilaz baruna Filipovića 30

10040 Zagreb 10000 Zagreb

OIB: 97748123085 OIB: 75780877581

Zagreb, 6. svibnja 2021.

**PRAVILNIK O IZMJENAMA I DOPUNAMA PRAVILNIKA O IZVOĐENJU IZLETA, EKSKURZIJA I DRUGIH ODGOJNO-OBRAZOVNIH AKTIVNOSTI IZVAN ŠKOLE**

Pravilnik o izvođenju izleta, ekskurzija i drugih odgojno-obrazovnih aktivnosti izvan škole je jedan od najlošijih pravilnika s čijom provedbom imamo godinama značajne probleme u osnovnim i posebno u srednjim školama. Od donošenja Pravilnika do sada obraćali smo se Ministarstvu znanosti i obrazovanja desetak puta ukazujući na potrebu mijenjanja Pravilnika kako bi se otklonili postojeći problemi u provedbi, međutim naši pokušaji su ostali bez ikakvog uspjeha.

Promjene koje se predlažu su „kozmetičke“ prirode i u ovom javnom savjetovanju su donesene isključivo na prijedlog turističkih agencija kao davatelja usluga koje ostvaruju svoju djelatnost i značajan profit u organizaciji izleta i ekskurzija. Napominjemo da izvođenje izleta i ekskurzija treba biti u sigurnom okruženju u uvjetima koje propisuju škole te nikada ne smije ispred odgojno-obrazovne djelatnosti i ciljeva biti realizacija turističkih usluga.

Nakon rada u Radnoj skupini za izradu Nacrta izmjena i dopuna ovog pravilnika možemo samo zaključiti da uopće nije uvažen niti jedan prijedlog učitelja i ravnatelja, odnosno, odgojno-obrazovnih ustanova. Također predložili smo predstavnici Ministarstva turizma da oni u okviru svoje djelatnosti provode licenciranje turističkih agencija za provedbu izleta i ekskurzija odgojno-obrazovnih ustanova, međutim odgovoreno nam je da se u Ministarstvu turizma o tome za sada ne razmišlja.

Smatramo potpuno neprimjerenim da se Pravilnik mijenja samo u dijelu skraćivanja rokova za ugovaranje novih izleta i ekskurzija u vrijeme kada su na snazi snažne epidemiološke mjere koje zabranjuju veća okupljanja ljudi. Uvjereni smo da nema opravdanja mijenjati Pravilnik samo u odredbama koje se odnose na skraćivanje rokova jer je to za škole sada najmanje bitno.

Najveći problemi koji su godinama prisutni u školama vezanim uz organizaciju i provedbu izleta i ekskurzija se u ovom prijedlogu niti ne spominju, odnosno ne rješavaju. **Stoga se predstavnici Udruga kao članovi radne skupine ograđuju od prijedloga koji je u javnoj raspravi, jer je on suprotan prijedlogu sa zadnjeg sastanka radne skupine za izradu Nacrta izmjena i dopuna Pravilnika o izvođenju izleta, ekskurzija i drugih odgojno-obrazovnih aktivnosti izvan škole**.

U radnoj skupini su razmatrani prijedlozi zamjenom javnih poziva s javnim iskazivanjem interesa koji bi bio propisan na način da se postupak provodi na transparentan način, poštujući sva pravila struke te uvažavajući da su izleti i ekskurzije prvenstveno dio odgojno-obrazovne, a ne turističke djelatnosti. Dakle i dalje smatramo da je bilo dobro rješenje se da se stavak 8 u članku 12. ukine.

S obzirom da je očito prevladao snažan utjecaj lobista turističkih agencija te se u javnu raspravu stavio prijedlog promjena koji isključivo pogoduje turističkim agencijama i dalje smatramo da se i postojeći propis u kojem je propisan javni poziv treba mijenjati kako bi se umanjili brojni problemi s kojima se škole susreću u organizaciji i provedbi izleta i ekskurzija.

Stoga Hrvatska udruga ravnatelja osnovnih škola i Udruga hrvatskih srednjoškolskih ravnatelja zajednički predlažu sljedeću izmjenu Pravilnika na način:

U članku 11. se navodi da je za ostvarivanje izvan učioničke nastave odgovorni učitelj voditelj, učitelj pratitelj i ravnatelj škole ustanove. Međutim, tu odredbu je nemoguće provesti jer od trenutka sklapanja pojedinačnog ugovora roditelja učenika i turističke agencije više ni učitelji ni ravnatelj nema nikakve mogućnosti utjecati na realizaciju putovanja jer nisu strane u pravnom odnosu. Posljedice toga su bile da su neki učenici otišli u vrijeme epidemije COVID 19 na putovanje u dogovoru s turističkom agencijom unatoč odluci školskog odbora (provedba stavka 3. članka 27.) jer je zaključeno da sukladno preporukama kriznog stožer ne treba realizirati dogovoreno putovanje. Iako su školski odbori zabranili putovanje za agencije koje su unatoč tome putovanje realizirale s pojedinim učenicima nije bilo nikakvih posljedica.

Predlažemo u članku 18. **dodavanje stavka 2.c uskratiti ili zabraniti izlete, ekskurzije i druge odgojno-obrazovne aktivnosti izvan škole koje mogu dovesti u pitanje sigurnost učenika**.

U članku 29. **predlažemo dodavanje stavka Škola potpisuje ugovor za višednevne ekskurzije s davateljem usluga temeljem kojeg roditelji potpisuju ugovor** s davateljem usluga čiju ponudu su roditelji odabrali i sve troškove izravno uplaćuju sukladno potpisanom ugovoru. **Obvezni dio ugovora je određivanje vraćanja uplaćenih sredstva roditeljima u slučaju da se putovanje nije iz razloga propisanih ovim pravilnikom realiziralo.**

U članku 27. u stavku (1) **predlažemo dodavanje i „termina“**, odnosno: „Odabir odredišta izvanučioničke, termina izvanučioničke nastave i način prijevoza ne smije ugrožavati zdravlje ili sigurnost učenika“.

U članku 27. stavak 3. **predlažemo na kraju dodavanje: „U slučaju donošenja odluke školskog odbora o zabrani provođenja izvanučioničke nastave istu treba provesti turistička agencija koja je sklopila posao.“**

**U članku 15. predlažemo mijenjanje stavka 3 koji propisuje da otvaranju ponuda mogu nazočiti predstavnici ponuditelja bez prava sudjelovanja. Smatramo da treba dodati „bez ikakvog prava sudjelovanja.** **U slučaju bilo kakvog komentiranja i obraćanja članovima povjerenstva od strane ponuditelja prisutnom na otvaranju javnog poziva ponuditelj će se eliminirati“**. Predstavnici ponuditelja često glasno komentiraju na sastancima kako bi izvršili utjecaj na članove povjerenstva, a po ovom Pravilniku se ne može dalje protiv njih postupati.

**U članku 15. Predlažemo brisanje stavka 5 koji određuje da potencijalni davatelj usluga može prezentirati ponude i to isključivo prema podacima traženim i dostavljenim u ponudi** jer smatramo da ponuditelj kao osoba bez pedagoških kompetencija nema što prezentirati ponudu u kojoj ionako ne smije dodavati ili mijenjati ništa u odnosu na dostavljenu ponudu. Ponuditelji se u situacijama prezentacije koriste marketinškim aktivnostima kojima nije mjesto u odgojno-obrazovnoj ustanovi te zahvaljujući ovom Pravilniku godinama vrlo često na različite načine žele izvršiti pritisak na roditelje kako bi izbrali njihovu agenciju.

Predlažemo da **se briše stavak 1 članka 25.** Jer se ne provodi. Umjesto toga tražimo da se u **obrascu javnog poziva doda rubrika „Način osiguravanja dnevnica i smještaja učitelja“** kako bi postupak bio od početka jasan i transparentan roditeljima.

Posljednju 1.5 godinu roditelji imaju problema s turističkim agencijama koje im ne vraćaju novac za uplaćena putovanja koja se nisu realizirala i od kojih su roditelji odustali zbog opravdanog straha od zaraze. Stoga **predlažemo da se u obrazac javnog poziva doda „Način i rok vraćanja sredstva u slučaju otkazivanja putovanja.**“

U Pravilniku je propisano da sredstva za dnevnice nastavnika osigurava osnivač, što se u pravilu ne događa nigdje jer prilikom donošenja ovog Pravilnika nitko nije niti konzultirao osnivače. Iako je u Pravilniku navedeno da dnevnice mogu biti iz drugih izvora, prosvjetna inspekcija tumači da ti drugi izvori ne mogu biti roditelji koji su se prethodno za to izjasnili te da se to ne smije napisati u javnom pozivu. Škole se upućuje da smiju primiti donacije turističkih agencija za dnevnice, ali da to ne smije pisati u javnom pozivu čime se bitno ugrožava transparentnost cijelog procesa. U nekim slučajevima agencije koriste ovu nedorečenu situaciju u Pravilniku s dnevnicama te u slučaju kada nisu izabrane traže poništenje javnog poziva u školama u kojima nisu dobile posao, a u onima u kojima jesu dobili posao na identičan sadržaj javnog poziva ne reagiraju.

S obzirom da nije rijetko da se traži poništenje javnog poziva mjesecima nakon što su roditelji izabrali davatelja usluga – turističku agenciju predlažemo **da se propiše da natječaj može biti poništen do trenutka potpisivanja ugovora od strane roditelja s davateljem usluga.**

Nadamo se da će ovaj puta biti ozbiljno razmotren naš prijedlog te da se neće dozvoliti da turističke agencije i dalje preuzimaju vodeću ulogu u odlučivanju i provedbi višednevnih izleta, ekskurzija odgojno-obrazovnih ustanova, a sva odgovornost za provedbu istih ostaje učiteljima, nastavnicima, ravnateljima i školama.

Ukoliko navedeni prijedlozi neće biti usvojeni, predlažemo da provedbu javnog poziva za višednevne izlete i ekskurzije preuzme Ministarstvo turizma koje za ovu temu iskazuje veliki interes ne preuzimajući nikakvu odgovornost.

Predsjednik HUROŠ-a: Predsjednica UHSR-a:

Nikica Mihaljević Suzana Hitrec